# Vilafermosa

Vilafermosa (en castellà, en xurro Villahermosa'l Río i oficialment, Villahermosa del Río) és un municipi valencià que es troba a la comarca de l'Alt Millars.
Limita amb Cortes d'Arenós, Sucaina, El Castell de Vilamalefa, Vistabella del Maestrat i Xodos. A la província de Terol limita amb Puertomingalvo.

## Geografia

Es troba al peu del vessant nord-oest del massís de Penyagolosa (és la població més pròxima a esta muntanya), en la confluència dels rius Carbo i de Vilafermosa.

### Nuclis de població

* Vilafermosa
* Bibioj
* El Carbo
* Pla de la Cañada
* la Riera

## Història

D'origen musulmà, pertanyia al senyoriu de Zayd Abu Zayd, l'últim governador almohade de València i aliat del rei Jaume I. El 1234, Abú Zayd li concedí carta de poblament, segons el fur de Daroca. Més tard va ser incorporada a la Corona i va ser la seu del ducat de Vilafermosa, títol instituït per Jaume el Just en l'any 1259. Segons altres fonts, el títol nobiliari va ser creat pel rei Joan II molt més tard.
Durant les bandositats del Regne de València, el 1472 Jaume d'Arenós es feu fort a la Muela de Vilafermosa, mentre altres fidels seus es tancaven als castells de Vilamalefa i de Lludient. Després d'una resistència molt dura i cruenta contra el petit exèrcit que va conduir Joan Roís de Corella i Llançol de Romaní, governador de València per a sotmetre'ls, Jaume d'Arenós va ser vençut i pres. El conduïren a Barcelona, on rebé condemna a mort per rebel·lia.
El poble va ser destruït en el curs dels combats de la Guerra de Successió. Durant les Guerres carlines va ser un important focus d'activitat militar. Va ser la seu de la Reial Diputació del Regne de València, govern civil dels carlins valencians, durant la Tercera guerra carlina.
Com a fill il·lustre de Vilafermosa és d'esmentar el compositor i mestre de capella Josep Pradas (1689-1757).

## Demografia

Evolució demogràfica :
| 1990 | 1992 | 1994 | 1996 | 1998 | 2000 | 2002 | 2004 | 2005 | 2006 | 2023 |
| 542 | 511 | 513 | 474 | 456 | 452 | 437 | 439 | 441 | 444 | 488 |

## Economia

L'economia de Vilafermosa està basada tradicionalment en l'agricultura i la ramaderia. Existixen tallers artesanals d'objectes de vimen i de cuir.

## Política i govern
### Alcaldia

Des del 1991 l'alcalde de Vilafermosa és Luis Rubio Catalán, del Partit Popular (PP).
Llista d'alcaldes des de les eleccions democràtiques de 1979 :
| Període | Alcalde o alcaldessa | Partit polític | Data de possessió | Observacions |
| 1979–1983 | Marcelino Bou Porcar | UCD | 19/04/1979 | -- |
| 1983–1987 | José García Guillamón | AP-PDP-UL-UV | 28/05/1983 | -- |
| 1987–1991 | Gabriel Guillamón Castillo | AP | 30/06/1987 | -- |
| 1991–1995 | Luis Rubio Catalán | PP | 15/06/1991 | -- |
| 1995–1999 | Luis Rubio Catalán | PP | 17/06/1995 | -- |
| 1999–2003 | Luis Rubio Catalán | PP | 03/07/1999 | -- |
| 2003–2007 | Luis Rubio Catalán | PP | 14/06/2003 | -- |
| 2007–2011 | Luis Rubio Catalán | PP | 16/06/2007 | -- |
| 2011–2015 | Luis Rubio Catalán | PP | 11/06/2011 | -- |
| 2015–2019 | Luis Rubio Catalán | PP | 13/06/2015 | -- |
| 2019-2023 | Luis Rubio Catalán | PP | 15/06/2019 | -- |
| Des de 2023 | Luis Rubio Catalán | PP | 17/06/2023 | -- |
| Fonts: Generalitat Valenciana |||||

### Eleccions municipals de 2023

Resultats electorals - Vilafermosa, 2023 :
| Candidatura | Candidatura | Cap de llista | Vots | Regidors | % vots |
| | Partit Popular de la Comunitat Valenciana | Luis Rubio Catalán | 303 | 7 | 91.81 |
| | Partit Socialista del País Valencià | Diego Gual Campos | 24 | 0 | 7.27 |
| Total | Total | 417 | 417 | 7 | |

## Símbols

L'escut de Vilafermosa té blasonament amb Escut quadrilong de punta redona, quarterat en creu. Primer i quart, partits, d'or, quatre pals de gules, i àguila de sable en camper d'argent. Segon i tercer, partits, en camper d'argent, un lleó rampant de gules, i en camper de gules, castell d'argent, maçonat i aclarit de sable. Sobre el tot, escussó d'atzur, amb dos llops passants d'or posats en pal. Al timbre, corona reial oberta. L'escut s'aprovà per Resolució de 22 de febrer de 2005, del conseller de Justícia i Administracions Públiques, publicada en el DOGV núm. 4.981, de 8 d'abril de 2005. L'escut són les armories simplificades del ducat de Vilafermosa.

## Monuments
### Monuments religiosos

* Ermita de Sant Antoni. Del segle xiii.
L'edifici consta només d'un cos amb capella d'una sola nau. Destaca la Portada de tradició romànica rural.
* Ermita de Sant Bartomeu. Del segle xiv.
Romiatges: Sant Blai (03/02), Sant Bertomeu (24/08), Sant Vicent, Primer diumenge de Maig: Pi Cacho
* Església de la Nativitat. Del segle xviii.
Al seu interior trobem uns magnífics retaules gòtics i renaixentistes, considerats dels millors de l'art pictòric valencià dels segles xiv i xv, i atribuïts a l'anomenat mestre de Vilafermosa, deixeble de Jaume i Pere Serra, a més del Retaule de Santa Caterina de Joan Reixach i la bella imatge tallada de Sant Bartomeu, del segle xiii.

### Monuments civils
#### Nevera del Mas de Penyagolosa

    Una de les antigues neveres de la zona.

#### Pilons o peirons

    Els peirons es troben al costat de les ermites, en els creuers de camins, en els accessos als pobles o a la part alta de les muntanyes, i són creus que constituïxen veritables obres d'art. Destaquen el Peirón del Masico i el de Pino Cacho.

#### Castell

    Edifici militar. Se n'està restaurant la torre i la muralla. Una torre i part de la muralla estan en la plaça de l'Església i són propietat privada.

## Llocs d'interès

* La Muela. Del segle xiii.
Antic emplaçament del poble del qual, en l'actualitat, solament queden alguns llenços de muralla, bases de torrasses de defensa, una capella de l'antiga església i la torre pòrtic de la fortalesa.
* Penyagolosa.

## Festes i celebracions

* Sant Antoni. El cap de setmana més pròxim al 17 de gener.
* Pajaro Rey. El 19 de gener.
* El Pino Cacho. Primer cap de setmana de maig.
* Festes patronals. Se celebren en honor de Sant Bertomeu, la segona quinzena d'agost.
* Sant Blai. El cap de setmana més pròxim al 3 de febrer.

## Vegeu també

* Riu de Vilafermosa
* Riu Carbo
* Bibioj
* Alto del Tis
* Retaule ceràmic de Sant Joan Baptista
* Retaule ceràmic de Sant Bertomeu, Verge dels Dolors i Sant Julià
* Retaule ceràmic de Sant Cristòfol i Sant Antoni
* Retaule ceràmic de Santa Llúcia

## Referències

* ↑ «Vilafermosa». Gran Enciclopèdia Catalana. Barcelona: Grup Enciclopèdia Catalana.
* 1 2 Direcció d'Anàlisi i Polítiques Públiques de la Presidència. Generalitat Valenciana. «Banc de Dades Municipal. Canet lo Roig. Històric de Govern Local». Portal d'informació ARGOS. [Consulta: 20 novembre 2020].
* 1 2 3 «Resolució de 22 de febrer de 2005, del conseller de Justícia i Administracions Públiques, per la qual s'aprova l'escut de l'Ajuntament de Villahermosa del Río (Castelló)» (pdf). Diari Oficial de la Generalitat Valenciana, 4.981, 08-04-2005, pàg. 11.769 [Consulta: 22 juny 2016].

## Enllaços externs

* País Valencià, poble a poble, comarca a comarca, de Paco González Ramírez, d'on se n'ha tret informació amb el seu consentiment.
* Institut Valencià d'Estadística Arxivat 2010-06-18 a Wayback Machine..
* Portal de la Direcció General d'Administració Local de la Generalitat Arxivat 2008-05-26 a Wayback Machine..